Una enquesta obri els treballs de redacció del PUAM
29 de juliol de 2021

Carcaixent

L'Ajuntament de Carcaixent ja ha començat els treballs per a l’elaboració del Pla Urbà d'Actuació Municipal (PUAM), un document que alinearà tota l'acció del consistori amb els Objectius de Desenvolupament Sostenible (ODS) de Nacions Unides. La primera acció en la redacció del PUAM serà la de realitzar un diagnòstic a través d'una enquesta en línia que estarà oberta fins al 5 de setembre.

El pla, que es duu a terme a iniciativa de la Regidoria de Territori en coordinació amb totes les àrees municipals i la Diputació de València, té com a objectius dotar a Carcaixent d'una planificació estratègica que incorpore els ODS establits en l'Agenda 2030, disposar d'un full de ruta d'actuacions que integre les prioritats futures respecte a obres i serveis a desenvolupar, així com facilitar l'accés del municipi a convocatòries d'ajudes d'àmbit provincial, estatal i europeu.

El PUAM de Carcaixent es durà a terme en els pròxims mesos, amb una sèrie d'enquestes inicials per a realitzar un diagnòstic que es poden emplenar ja de forma online. S'estan realitzant també entrevistes a responsables polítics i treballadores i treballadors municipals per a aprofundir en aquest diagnòstic inicial, a més d'una recopilació de dades estadístiques provinents d'informació de les diferents àrees de gestió del consistori.

Lluís Candel, regidor de territori, ha remarcat que «és el moment de consolidar l'orientació de l'acció de l'Ajuntament i alinear-la amb els principis que han de regir el planeta per a fer-lo més sostenible des del punt de vista mediambiental, social i econòmic, i el PUAM respon a eixa necessitat, més encara en un moment en el qual és imprescindible dotar-nos d'aquest document per a optar a ajudes enfocades a la recuperació després de la pandèmia».

POTS ACCEDIR A L'ENQUESTA ACÍ